杨万里
送林谦之司业出为桂路提刑
雨眠起宵坐，搔首偶不欣。
孤念元无感，怀我同社人。
昨日林先生，抱经出成均。
初闻为渠喜，忽悟谁我亲。
缅然记宿昔，夜颍水际门。
微月耿秋寂，幽蛩慨凉新。
论诗煮豆粥，粥熟天已晨。
先生补天手，万象焉能春？
若非千载仰，却要今世珍。
圣门旧傅业，不在先生身。
雪前何有松？燬中谅非珉。
论思尺有咫，决去曾逡巡。
谁言我无耳？老矣未有闻。
先生又舍我，离别尚足云。
桂山玉笋立，桂水罗带纹。
得句能寄似，不须持岭云。